**Țin în mâini o pasăre...**

*Mariana Tasente*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

locuiesc la marginea lumii.

țin în mâini o pasăre

dintr-o specie inventată

de mine. e albă și penele

îmi poartă speranțele.

ciocul ei are forma

buzelor mele. din

ochi îi curg lacrimi

de lumină. cad ca o

ploaie peste pene și

le transformă în

curcubeu. o mângâi

pe creștet și privim

împreună în oglindă.

ea e impunătoare și

eu... un biet copil

îmbătrânit, mic și

însetat de viață.

un foarfece imens

amenință să-mi

scurteze părul

împletit în vise

străvezii.

am închis ochii

murind puțin și

hîrșt, dintr-o singură

mișcare, aripile și

visele au căzut

în mâlul cu miros

de urină proaspătă.

"de ce ai făcut asta?

nu te-ai gândit la mine?"

oglinda tăcea și

lacrimi de lumină

izvorau din

reflexiile ei.